**Budapest Főváros Önkormányzata Közgyűlésének**

**.../2025. (...) önkormányzati rendelete**

**a fővárosi közösségi költségvetési program általános szabályairól szóló 21/2023. (X. 6.)**

**önkormányzati rendelet**

**módosításáról**

[1] Budapest Főváros Önkormányzata Közgyűlése a fővárosi közösségi költségvetési program hatékonyabb megvalósítása céljából módosítja a fővárosi közösségi költségvetési program általános szabályairól szóló rendeletét.

[2] Budapest Főváros Önkormányzata Közgyűlése az Alaptörvény 32. cikk (2) bekezdésében meghatározott eredeti jogalkotói hatáskörében, és az Alaptörvény 32. cikk (1) bekezdés a) pontjában meghatározott feladatkörében eljárva a következőket rendeli el:

**1. §**

A fővárosi közösségi költségvetési program általános szabályairól szóló 21/2023. (X. 6.) önkormányzati rendelet 4. §-a a következő l) ponttal egészül ki:

(A közösségi költségvetési projektek megvalósítása céljából ötletpályázatra benyújtott ötlet)

„*l)* *nem irányulhat olyan fejlesztésre, amelynek megvalósítása külső körülmény miatt az ötlet beadásától számított egy éven belül nem kezdődhet meg*”

[(a továbbiakban együtt: ötletekre vonatkozó feltételek).]

**2. §**

A fővárosi közösségi költségvetési program általános szabályairól szóló 21/2023. (X. 6.) önkormányzati rendelet 7. §-a a következő (3a) bekezdéssel egészül ki:

*„(3a) Amennyiben az ötlet azért kerül elutasításra, mert nem felel meg a 4. § l) pontjában foglalt feltételnek, az elutasítás indokolásában fel kell tüntetni, hogy az ötlet várhatóan mikortól felel meg az ötletekre vonatkozó feltételeknek, és erről az ötletbeadót tájékoztatni kell.”*

**3. §**

A fővárosi közösségi költségvetési program általános szabályairól szóló 21/2023. (X. 6.) önkormányzati rendelet 10. §-a a következő (1a) bekezdéssel egészül ki:

*„(1a) Ha a nyertes ötlet megvalósításának helyszínét a Fővárosi Önkormányzat jelöli ki, akkor a helyszín kijelölésekor - a nyertes ötlet jellegére, rendeltetésére is tekintettel - szakmai indokoltság esetén előnyben részesíthetők azok a kerületek, amelyek területén a legkevesebb nyertes ötlet valósul meg. A helyszín kiválasztásainak szempontjait a 13. § (3) bekezdése szerinti tájékoztatásban meg kell jeleníteni.”*

**4. §**

A fővárosi közösségi költségvetési program általános szabályairól szóló 21/2023. (X. 6.) önkormányzati rendelet

*a)* 4. § j) pontjában az „alkotás létrehozására, és” szövegrész helyébe az *„alkotás létrehozására,”* szöveg,

*b)* 4. § k) pontjában a „nem lehet erre alkalmas” szövegrész helyébe a *„nem lehet erre alkalmas, továbbá”* szöveg,

*c)* 13. § (2) bekezdésében a „tájékoztatót kell közzétenni. Az ötletek megvalósítása érdekében meghozott döntést és megkötött szerződést a honlapon” szövegrész helyébe a *„tájékoztatót kell közzétenni. A nyertes ötlet megvalósulásának aktuális állásáról az ötlet közzétételi helyén legalább negyedévente tájékoztatást kell adni úgy, hogy abból egyértelműen kiderüljön a megvalósítás folyamatában bekövetkezett legutolsó változás időpontja is. Ennek érdekében a nyertes ötletek megvalósítása érdekében meghozott valamennyi döntést és megkötött szerződést”* szöveg

lép.

**5. §**

Ez a rendelet a kihirdetését követő napon lép hatályba.

|  |  |
| --- | --- |
| **dr. Számadó Tamásfőjegyző** | **karácsony Gergelyfőpolgármester** |